Wapentransaksie: 'Nutteloos om verder te krap' | Maroela Media
Regter Willie Seriti (regs) en regter Thekiso Musi oorhandig die kommissie se verslag aan pres. Zuma op 30 Desember. Foto: GCIS
Die kommissie beskuldig ook kritici van die omstrede verkrygingsproses van die verspreiding van ongegronde hoorsê. Volgens die kommissie is dit onwaarskynlik dat enigiemand enige bewyse van 'n misdaad sal vind, weens die tyd wat reeds verby is sedert die verkrygingsproses en aangesien die destydse Skerpioene en ook die Valke daarna geen bewyse kon vind nie.
"Soortgelyke ondersoeke is ook in die Verenigde Koninkryk, Frankryk, Duitsland, Swede en Switserland gedoen en al die sake is reeds jare gelede gesluit, sonder dat strafregtelike klagtes teen enigiemand ingestel is," lui die kommissie se verslag.
Pres. Jacob Zuma het Donderdag die kommissie se verslag bekend gemaak nadat hy dit reeds op 30 Desember ontvang het. Zuma het benadruk die ondersoek kon geen bewyse vind dat enige senior politici in die regering destyds omgekoop of onbehoorlik beïnvloed is in die keuse van voorkeurbieërs om vegvliegtuie, fregatte, duikbote en vegvliegtuie aan Suid-Afrika te verskaf nie.
Opposisiepartye het die kommissie se verslag intussen as 'n klug en vermorsing van belastingbetalers se geld bestempel. Volgens die Vryheidsfront Plus, is dit eenvoudig onwaar dat daar absoluut geen ongerymdhede was nie, dat al die vereistes nagekom is en dat al die wapentuig wat aangekoop is ten volle benut word.
Die DA het die kommissie se bevindinge as "uiters teleurstellend" bestempel. Patricia de Lille, burgemeester van Kaapstad, het in 1999 toe sy nog 'n LP vir die PAC was, versoek pres. Zuma, sy raadgewer Schabir Shaik en ANC-veteraan Tony Yengeni moet ondersoek word. De Lille het in reaksie op die kommissie se verslag gesê dit is duidelik die kommissie se verwysingsraamwerk is opgestel om die president van enige blaam te onthef.
Ja sure…dit maak dit nog net meer agterdogtig. Dink hul regtig ons is so stupid. Wag maar hier kom nog groot ondersoek en groot groot groot………..!!!!!!!!!!!!!!!!!!
Haha wat 'n groot grap. Natuurlik sal daar niks gekry word nie want al daai sensitiewe dokumente is al lankal in snipper masjies gewees, Niemand sal nou enige bewyse kry nie want alles is toegesmeer.